અહીંના અનુક્રમ પર નજર નાખશો તો આ પ્લેનેટ પર અપરંપાર રંગોની સર્જનસૃષ્ટિ દેખાશે….એમાં મેરી કોમથી એમી જેકસન સુધીના સ્ત્રીત્વનો ઉત્સવ છે, અનામતથી ત્રાસવાદ સુધીની ચિંતા છે, શરદ જોશીથી સુરેશ દલાલ સુધીનું સાહિત્ય છે, જુલે વર્નથી જે.કે. રોલિંગ સુધીનું બાળવિશ્વ છે, કૃષ્ણ પણ છે અને ક્રાઈસ્ટ પણ છે. અરબસ્તાન પણ છે અને અમેરિકા પણ છે. ક્રિસ્ટોફર નોલાનથી સ્ટીવ જોબ્સ અને લેડી ગાગાથી જહોન કીટ્સ છે. મહાકાળીનું ચિત્ર અને ગુજરાતી સંગીત છે. શાસ્ત્રીય રાગોથી વેસ્ટર્ન ડાન્સ છે. મન મોર બની થનગાટ કરેના તળપદા કાઠીયાવાડથી થાઈલેન્ડના બાગ-વાઘ છે. ગાંધી, સરદાર છે અને મોલ કલ્ચર, માર્કેટિંગ પણ છે. ગીતા અને ઓશો છે, તો સેક્સ અને એઈડ્સ પણ છે. મેઘદૂતથી મેરેજની ફ્રેન્ડશીપથી રોમાન્સની, શાહરુખખાનથી સચિનની , મોરારિબાપુથી જાવેદ અખ્તરની, પ્લાસ્ટિકના પ્રદુષણથી આધુનિક શિક્ષણની, સ્વામી વિવેકાનંદથી રમેશ પારેખની, દિવાળીની મીઠાઈથી ટ્રેનના ટ્રાવેલની, નવરાત્રિના રસથી ધુળેટીના રંગોની, ગોખણપટ્ટીની પરીક્ષાથી જિંગલ બેલની પરીકથાની, સત્યમેવ જયતેના ટીવી શોથી ફાધર વાલેસ સચ્ચાઈની, સેક્યુલારિઝમથી સિનેમાની, ક્રાઈમ થ્રીલરના મર્ડરથી ભાઈ-બહેનના હેતની, રેય બ્રાડબ્રીથી એમ.એફ.હુસેનની, વરસાદી શૃંગાર થી ગણિતમાં જુગાર સુધીની અસામાન્ય લાગે એટલી મેઘધનુષી સબ્જેક્ટ્સની રેન્જ અહીં છે. છબી-છબિયાં તો ખરા જ. મારી લખેલી સાયન્સ ફિક્શનથી મારાં મમ્મી-પપ્પાની સ્મૃતિ / પાર્ટી સુધી આ પ્લેનેટ પર ઘણું એવું ક્યા મસ્તી , ક્યા ધૂમ મચાવનારું છે..મારા કાર્ટૂનથી મારી કવિતાઓ સુધી.. – જેનો મેં ઉલ્લેખ નથી કર્યો એવું ય કેટલું છે…અને આ બધું ય પાછું રિયલ લાઈફમાં હું જે મારી કોલમમાં લખું છું કે પ્રવચનોમાં બોલુ છું કે પુસ્તકો આપું છું – એના ટોટલ સબ્જેકટસના વૈવિધ્યના ૧૦% પણ નથી ! 😛